Gedagte vir die dag: Dóén God se wilArgieffoto (Foto: werner22brigitte, Pixabay) Lees: Matteus 6:9-13 Ons Vader in die hemel, laat u Naam geheilig word. Laat u koninkryk kom. Laat u wil hier op aarde uitgevoer word soos in die hemel. (Matteus 6:9-10, NLV) In sy Ons Vader-gebed leer Jesus sy dissipels om te vra dat God se wil in hul lewens sal realiseer. In sy boek Letters to Malcolm maak CS Lewis ’n interessante opmerking: Hy het eers gedink hierdie bede beteken dat ’n mens jou aan God se wil ondergeskik moet stel. Vir hom was hierdie “laat u wil hier op aarde uitgevoer word” (“Let thy will be done”) ’n daad van onderwerping, soos Jesus dan ook in Getsemane gevra het. Maar hy het al sekerder geword dat die werkwoord “done” hier beteken dat óns God se wil moet dóén, deur ons optrede, woorde en dade. Ons moenie net passief toelaat dat God se wil mét ons gebeur nie, maar dit aggressief bemark. Hierdie standpunt het vir my persoonlik ’n hele nuwe perspektief oor God se wil gegee. Dit was vir my ’n openbaring om te besef dat ek op aarde entoesiasties behoort saam te werk dat God se wil gedoen word, deur verkeerdhede reg te stel; deur ander mense te help en na hulle uit te reik; deur ander mense belangriker te ag as myself, soos Jesus gedoen het; deur sy gesindheid in diens aan ander uit te leef in my elkedagse optrede. Hoe lyk dit, wil jy dit nie in die jaar wat voorlê saam met my probeer doen nie? Here, ek wil nie langer net gewillig wees om u wil in my lewe te laat gebeur nie, maar entoesiasties meehelp dat dit in die wêreld geskied. Help my asseblief daarmee. Amen.